## El Bo Viatge tanca 2024 amb més de 125.000 pernoctacions, un 59 % més que en 2023

*** La consellera d’Innovació assenyala que, “segons les nostres estimacions, prop de 120.000 persones han disfrutat del programa durant 2024, amb més de 39.000 reserves”
* Les deu destinacions més demanades en esta edició han sigut Benidorm, Calp, Peníscola, Altea, València, Morella, Dénia, Alacant, Elx i Gandia**

El programa Bo Viatge, impulsat per Turisme Comunitat Valenciana, ha tancat l’edició de 2024 amb un total de 39.864 reserves que han generat 125.917 pernoctacions, un 59 % més que les registrades en 2023.

La consellera d’Innovació, Indústria, Comerç i Turisme, Marián Cano, ha qualificat estos resultats provisionals de l’edició del Bo Viatge d’enguany de “positius”, ja que, segons ha manifestat, “prop de 120.000 persones han disfrutat del programa durant este any”.

En el programa Bo Viatge 2024, la intensitat de l’ajuda del Bo Viatge ha sigut del 50 % del cost dels servicis turístics contractats, amb una estada mínima de tres nits consecutives en el mateix allotjament, i un màxim de 350 euros per ajuda concedida.

Cano ha assegurat que “els primers resultats de balanç d’este programa ens indiquen que hem incrementat considerablement el nombre de pernoctacions respecte a 2023”, i ha afegit que, a més, “l’import mitjà de la reserva se situa enguany en 582,44 euros”, la qual cosa es traduïx en un global que supera els 23 milions d’euros, dels quals Turisme Comunitat Valenciana ha aportat més d’11,1 milions d’euros.

Per a esta edició de 2024, el Bo Viatge ha tingut una dotació total de 12,5 milions d’euros, per als dos períodes del programa, el primer ha comprés del 15 de gener al 16 de juny, sense incloure la Setmana Santa, i el segon període es va iniciar el 16 de setembre i va finalitzar el 22 de desembre.

Les deu destinacions més demanades d’esta edició han sigut Benidorm, Calp, Peníscola, Altea, València, Morella, Dénia, Alacant, Elx i Gandia.

Quant al perfil del viatger beneficiari del Bo Viatge 2024, i atesos estos primers resultats provisionals, la majoria s’ha decantat per l’hotel com a allotjament triat per a pernoctar, que acapara més del 69 % del total de reserves; seguit del càmping, i l’allotjament rural. La mitjana per reserva s’ha situat en 3,2 nits.

**Empreses adherides**

En esta edició, són un total de 992 empreses registrades en el programa, prop del 36,4 % de les quals són agències de viatge, el 30,8 % són hotels i el 15 % es tracta d’allotjaments rurals. Alacant és la província amb més nombre d’empreses participants, amb un 42,7 % del total d’empreses; seguida de València, amb el 36,4 %, i Castelló, amb el 21 %.

Fins ara, un total de 4.723 empreses s’han adherit al programa en les diverses edicions, compreses de 2021 a 2024.

Fecha: 29/12/2024